Vybavuje: Ing. Katarína Galabová, vedúca ŠJ

Telefón: 037 /788 30 31

Mail: jedalenklasov@gmail.com

Klasov, dňa 14.11.2022

**VEC: Zákazka s nízkou hodnotou „Čerstvé bravčové a hovädzie mäso a mäsové výrobky“ - Výzva na určenie predpokladanej hodnoty zákazky s následným vyhodnotením víťazného uchádzača s cenou s DPH**

Dovoľujeme si Vás požiadať o predloženie ponuky na určenie predpokladanej hodnoty zákazky na dodanie tovaru (potravín) pod názvom: **„Čerstvé bravčové a hovädzie mäso a mäsové výrobky“**.

V prílohe Vám zasielame výzvu na predloženie cenovej ponuky na stanovenie predpokladanej hodnoty zákazky. Očakávame, že sa procesu verejného obstarávania zúčastníte a predložíte akceptovateľnú cenovú ponuku na požadovaný predmet zákazky zadávaný postupom podľa § 117 „zákazka s nízkou hodnotou“ v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov (ďalej len ZVO).

Po obdržaní všetkých ponúk bude stanovená predpokladaná hodnota zákazky a vyhodnotí sa víťazný uchádzač s cenou s DPH.

S pozdravom,

 Ing. Katarína Galabová

Vedúca ŠJ

**Výzva na predkladanie ponúk**

zákazka postupom podľa § 117 „zákazka s nízkou hodnotou“ v súlade so zákonom

 č.343/2015 Z. z. o verejnom obstarávaní v znení neskorších predpisov

**1.Identifikácia verejného obstarávateľa**

Úradný názov a adresa: Obec Klasov, Klasov 108, 951 53 Klasov

Prevádzka: Školská jedáleň ako súčasť Materskej školy Klasov

Adresa prevádzky: Klasov 97, 951 53 Klasov

IČO: 00308102

Štát: Slovenská republika

Kontaktná osoba: Ing.Katarína Galabová, vedúca ŠJ

Telefón: 037 / 788 30 31

E-mail: jedalenklasov@gmail.com

**2. Názov predmetu obstarávania:**

„Čerstvé bravčové a hovädzie mäso a mäsové výrobky“

**3. Druh zákazky:**

Tovar

**4. Spoločný slovník obstarávania (CPV):**

 15113000-3 Bravčové mäso

 15111100-0 Hovädzie mäso

 15131410-2 Bravčová šunka

**5. Miesto dodania:**

Školská jedáleň ako súčasť MŠ Klasov, Klasov 97, 951 53 Klasov

**6. Opis predmetu zákazky:**

Verejný obstarávateľ od uchádzačov požaduje pre predmet zákazky „Čerstvé bravčové a hovädzie mäso a mäsové výrobky“ povinnosť dodávať výrobky najvyššej kvality a plniť požiadavky stanovené legislatívou.

6.1 Predpokladané množstvá tovaru sú iba orientačné, určené na základe predchádzajúcej spotreby verejného obstarávateľa a budú verejným obstarávateľom upravované počas platnosti rámcovej dohody podľa aktuálnych potrieb.

6.2 Verejný obstarávateľ je oprávnený v čiastkovej objednávke objednať si aj taký tovar, ktorý nie je uvedený v Prílohe č. 2 alebo iný druh tovaru na základe zmenených požiadaviek na výživové a nutričné hodnoty stravy alebo v prípade potreby v súlade s §18 ods. 1 písm. b) zákona o verejnom obstarávaní.

6.3 Predmetom fakturácie bude len skutočne objednaný a dodaný druh tovaru, ako aj skutočne objednané a dodané množstvo tovaru podľa nevyhnutnej potreby verejného obstarávateľa počas trvania rámcovej dohody.

6.4 Verejný obstarávateľ pri realizácii dodávok tovaru uchádzačom bude vykonávať kontrolu preberaného tovaru z dôvodu overenia, či dodaný tovar má požadovanú kvalitu a spĺňa požadované parametre, napr. overením, aký čas zostáva do dátumu spotreby. V prípade ak uchádzač poruší zásadu kvality dodaného tovaru, verejný obstarávateľ tento nepreberie a bude to považovať za hrubé porušenie zmluvy.

6.5 Verejný obstarávateľ s víťazným uchádzačom podpíše Rámcovú dohodu na obdobie 24 mesiacov, tovar bude objednávať na základe pravidelných čiastkových objednávok podľa potreby verejného obstarávateľa.

6.6 Súčasťou predmetu obstarávania sú súvisiace služby spojené s dopravou na miesto dodania, naložením a vyložením dodávaného tovaru do skladu na miesto dodania. Verejný obstarávateľ požaduje zabezpečovať dovoz tovaru v autách špeciálne upravených pre tento účel.

6.7 Minimálne požiadavky verejného obstarávateľa na čerstvé hovädzie a bravčové mäso:

Verejný obstarávateľ pri dodávke mäsa postupuje v súlade s Uznesením vlády Slovenskej republiky č. 168 zo dňa 4. mája 2016 k Zásadám pre zvýšenie bezpečnosti a kvality nakupovaných surovín pre hromadné stravovanie a tak uplatňuje zásadu: **„podporiť spotrebu slovenských poľnohospodárskych a potravinárskych výrobkov prostredníctvom štátnych a verejných inštitúcií formou ich prioritného nákupu pre zabezpečenie stravovania“**.

Mäso musí byť dodávané čerstvé, voľne ložené, nebalené, v kuchynskej úprave. Kvalita dodávaného mäsa musí byť v súlade s Potravinovým kódexom Slovenskej republiky t.j.

* svalstvo dobre vyvinuté bez trhlín a krvných podliatin,
* svalovina bez zreteľne viditeľných krvavých škvŕn a bez výrazných rán, bez prídavku vody
* bez výskytu viditeľných zlomenín a bez cudzieho zápachu a cudzej príchute,
* čistý povrch bez viditeľných cudzích častíc, nečistôt a zrazenej krvi,
* na chladenom mäse sa nevyskytujú známky po zamrznutí,
* vnútorná teplota chladeného mäsa môže byť najviac 7°C
* mäso je dodávané v kuchynskej úprave t.j. pripravené na priame kuchárske spracovanie, je odblanené, zbavené tukového krytia, chrupaviek, šliach, a pod.

V prípade, ak víťazný uchádzač na základe čiastkovej objednávky dodá mrazené alebo rozmrazené mäso, bude sa táto skutočnosť považovať za porušenie zmluvy.

Vysledovateľnosť mäsa :

• Hovädzie mäso na dodacom liste bude označené referenčným číslom a údajom, že bolo zviera narodené a chované na Slovensku a zabité na deklarovanom bitúnku na Slovensku. Nesplnenie povinnosti sa považuje za porušenie zmluvných podmienok.

• Bravčové mäso na dodacom liste bude označené kódom dodávky a údajom, že bolo zviera narodené a chované na Slovensku a zabité na deklarovanom bitúnku na Slovensku. Nesplnenie povinnosti sa považuje za porušenie zmluvných podmienok.

Verejný obstarávateľ od uchádzačov požaduje pre predmetnú časť verejného obstarávania čerstvé opracované mäso povinnosť dodávať predmet zákazky najvyššej kvality a plniť požiadavky stanovené legislatívou aj pre označovanie nebaleného tovaru.

 Keďže ide o komoditu, ktorá je určená na predaj bez balenia - „nebalené mäso“, víťazný uchádzač pri každom dodaní mäsa na dodacom liste (faktúre) uvedie minimálne tieto údaje:

* názov potraviny,
* netto množstvo podľa osobitného predpisu,
* dátum spotreby, počas ktorej si mäso udržiava svoje úžitkové vlastnosti.

Verejný obstarávateľ vyžaduje dodávku mäsa v lehote, v ktorej z doby spotreby vyznačenej na dodacom liste / faktúre mäsu neuplynula viac ako 1/3. V prípade ak uchádzač poruší svoje povinnosti pri označovaní mäsa alebo mäsu uplynie viac ako 1/3 z doby spotreby, verejný obstarávateľ takúto dodávku mäsa nepreberie a bude túto skutočnosť považovať za hrubé porušenie zmluvy.

Predpokladané množstvá predmetu zákazky sú iba orientačné, určené na základe predchádzajúcej spotreby verejného obstarávateľa a budú verejným obstarávateľom upravované počas platnosti rámcovej dohody podľa aktuálnych potrieb.

Verejný obstarávateľ je oprávnený v čiastkovej objednávke objednať si aj také predmety zákazky , ktoré nie sú uvedené v týchto súťažných podkladoch alebo iný druh mäsa a mäsových výrobkov na základe zmenených požiadaviek na výživové a nutričné hodnoty stravy.

Predmetom fakturácie bude len skutočne objednaný a dodaný druh tovaru ako aj skutočne objednané a dodané množstvo tovaru podľa nevyhnutnej potreby verejného obstarávateľa počas trvania rámcovej dohody.

Verejný obstarávateľ bude pri realizácii dodávok tovaru uchádzačom vykonávať kontrolu preberaného tovaru z dôvodu overenia, či dodaný tovar má požadovanú kvantitu, kvalitu a spĺňa parametre čerstvosti, napr. overením, aký čas zostáva do dátumu spotreby. Tovar bude preberať na základe senzorickej analýzy, t. j. na základe zmyslového posúdenia – čerstvosť, farba, vôňa mäsa. Mäso nesmie javiť znaky po rozmrazení alebo zmrazení, musí byť bez obsahu pridanej vody, bez cudzieho zápachu a mastných a krvavých častí. V prípade, ak uchádzač poruší zásadu čerstvosti a kvality dodaného tovaru, verejný obstarávateľ tento nepreberie a bude to považovať za hrubé porušenie zmluvy.

Súčasťou záväzku predávajúceho podľa zmluvy sú aj služby spojené s dodaním tovaru, t.j. jeho doprava a vyloženie v mieste plnenia, poskytnutie písomných dokumentov v súlade s Výnosmi Ministerstva pôdohospodárstva SR a Ministerstva zdravotníctva SR potrebných pre kvalitu potravín v slovenskom jazyku.

Predávajúci sa zaväzuje kupujúcemu znížiť jednotkové ceny kedykoľvek počas trvania zmluvy, a to v prípade zavedenia tzv. akciových cien tovaru na trhu (ďalej len „akciové ceny“), a to aj bez vyzvania kupujúcim, priamo znížením ceny vo faktúre vystavenej a doručenej kupujúcemu po dodaní tovaru, ktorého sa akciové ceny týkajú.

Kupujúci sa zaväzuje predávajúcemu zvýšiť jednotkové ceny počas trvania zmluvy v prípade, ak Ministerstvo pôdohospodárstva a rozvoja vidieka SR na Pôdohospodárskej platobnej agentúry www.apa.sk v časti Agrárne trhové informácie Slovenska (ATIS) dva krát po sebe zverejní zvýšenie ceny danej potraviny. Kupujúci bude porovnávať zvýšenie ceny predávajúceho na konkrétny druh potraviny s priemernou cenou potraviny, ktorá je zverejnená na www.apa.sk .

Kúpna cena môže byť po dohode zmluvných strán zvýšená o mieru inflácie v SR potvrdenú Štatistickým úradom SR, formou podpísaného dodatku k zmluve.

Predmet zákazky v celom rozsahu je opísaný tak, aby bol presne a zrozumiteľne špecifikovaný.

**7. Predpokladaná kvantita zákazky na 2 roky** (viď príloha č.2 – Návrh na plnenie kritérií):

 Bravčové pliecko 220 kg

 Bravčové stehno 750 kg

 Bravčové karé b.k. 100 kg

 Hovädzie stehno 170 kg

 Bravčová šunka, min85% 50 kg

**8. Požadovaný spôsob určenia ceny v cenovej ponuke:**

8.1 Uchádzačom navrhovaná cena musí byť stanovená podľa zákona NR SR č.18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa zákon o cenách vykonáva.

8.2 Navrhovaná cena musí byť špecifikovaná ako maximálna a pevne daná. Cena sa nesmie meniť počas doby dodania predmetu zákazky. Akékoľvek zmeny sa môžu robiť len na základe písomnej dohody oboch zmluvných strán.

8.3 Ak je uchádzač platcom dane z pridanej hodnoty (ďalej len “DPH”), navrhovanú zmluvnú cenu uvedie:

- navrhovaná celková zmluvná cena bez DPH,

- výška a sadzba DPH,

- navrhovaná celková zmluvná cena vrátane DPH.

Ak uchádzač nie je platcom DPH, na skutočnosť, že nie je platcom DPH, upozorní označením „Nie som platcom DPH“.

Ak sa uchádzač v priebehu zmluvného vzťahu stane platiteľom DPH, zmluvná cena sa nezvýši.

8.4 Uchádzačom navrhovaná cena musí byť vyjadrená v eurách. Navrhovanú zmluvnú cenu je potrebné určiť najviac na 2 desatinné miesta.

**9. Obhliadka miesta dodania predmetu zákazky:**

Nevyžaduje sa.

**10. S úspešným uchádzačom bude uzatvorená:**

Rámcová dohoda na dobu 24 mesiacov t.j. od 01.12.2022-do 30.11.2024

10.1 Návrh rámcovej dohody tvorí prílohu č. 4. Do návrhu rámcovej dohody doplní uchádzač svoje identifikačné údaje a navrhovanú cenu za predmet zákazky a podpíše ho oprávnená osoba uchádzača.

10.2 Verejný obstarávateľ si v nadväznosti na ustanovenia § 57 ZVO vyhradzuje právo zrušiť použitý spôsob zadávania zákazky, nepristúpiť k podpísaniu rámcovej dohody, a to bez finančných nárokov všetkých strán a ďalej postupovať v súlade s platným zákonom o verejnom obstarávaní.

10.3 Rámcová dohoda nesmie byť podľa § 56 ods. 1 ZVO v rozpore s týmito súťažnými podkladmi a s ponukou predloženou úspešným uchádzačom alebo uchádzačmi.

**11. Trvanie zmluvy a frekvencia dodávok:**

**Doba trvania rámcovej dohody**: 24 mesiacov (od 01.12.2022 do 30.11.2024)

**Termín dodania predmetu zákazky**: v súlade s čiastkovými objednávkami (počas školského roka)

Uchádzač sa zaväzuje dodávať verejnému obstarávateľovi tovar priebežne počas platnosti a účinnosti Rámcovej dohody do miesta dodania tovaru v **lehote najneskôr do 24 hodín** od doručenia objednávky na základe rozhodnutia zodpovednej osoby, ktorá uvedie v čiastkovej písomnej alebo telefonickej objednávke, termín a čas doručenia tovaru. Tovar bude dodávaný na základe čiastkových objednávok, ktoré budú obsahovať špecifikáciu, množstvo, druh tovaru, požadované miesto a lehotu plnenia, tak aby bola zabezpečená kvantita a kvalita tovaru z hľadiska záruky, druhu výrobku a počtu stravujúcich sa stravníkov Materskej školy, Základnej školy a personálu.

**Frekvencia dodávok:**  2-3krát do týždňa – dodávateľ uvedie, ktoré dni v týždni je schopný dodať tovar

**12. Platobné podmienky:**

**12.1 Zákazka bude financovaná:** Prostredníctvom finančných prostriedkov na potravinovom účte školskej jedálne – t.j. z úhrad stravného rodičov a zákonných zástupcov stravníkov a úhrad stravujúceho sa personálu. Cenu čiastkových objednávok uhradí verejný obstarávateľ úspešnému uchádzačovi bezhotovostným platobným stykom. Verejný obstarávateľ neposkytuje preddavok, ani zálohovú platbu.

**12.2 Vlastná platba bude realizovaná:** Uchádzač vystaví faktúru, splatnosť faktúry je do 14 dní odo dňa jej doručenia objednávateľovi. Faktúra musí obsahovať všetky náležitosti daňového dokladu, špecifikáciu predmetu plnenia podľa čiastkovej objednávky a špecifikáciu fakturovanej sumy. Uchádzačom navrhovaná cena bude vyjadrená v EUR.

**13. Lehota viazanosti ponuky**

Uchádzač je svojou ponukou viazaný od uplynutia lehoty na predkladanie ponúk až do uplynutia lehoty stanovenej verejným obstarávateľom t. j. 24 mesiacov

**14. Jazyk ponuky**

Ponuka sa predkladá v slovenskom jazyku.

**15. Kritériom na vyhodnotenie ponúk bude:**

* Pomer ceny a kvality - Celková cena za celý predmet zákazky v Eur s DPH za predpokladu splnenia kritérií kvality produktu
* Kvalita poskytovanej služby - frekvencia možných čiastkových dodávok v týždni, dĺžka lehoty na dodanie tovaru od vytvorenia čiastkovej objednávky zodpovednou osobou

Verejný obstarávateľ vyhodnocuje ponuky na základe objektívnych kritérií na vyhodnotenie ponúk, ktoré súvisia s predmetom zákazky, s cieľom určiť kvalitatívne, ekonomicky a organizačne najvýhodnejšiu ponuku.

Verejným obstarávateľom určené kritériá sú nediskriminačné a podporujú hospodársku súťaž. Ponuky uchádzačov sa budú vyhodnocovať na základe najnižšej ceny v súlade s § 44 ods. 3 písm. c) zákona o verejnom obstarávaní s ohľadom na vplyv na organizáciu práce v zariadení školského stravovania, snahou minimalizovať množstvo tovaru a dobu skladovania tovaru v prevádzke a s prihliadnutím na environmentálne hľadisko tzv. ekologickú stopu.

Po ohodnotení kritérií na vyhodnotenie ponúk sa použije vzorec na určenie poradia, čím sa vyhodnotí víťazná ponuka. Na výpočet sa použije vzorec, pri ktorom sa kvalite, cene a kvalite služby pridelí váha vyjadrená v percentách.

**15. Verejný obstarávateľ požaduje predloženie týchto dokladov/dokumentov:**

Informácie a formálne náležitosti nevyhnutné na splnenie podmienok účasti týkajúce sa osobného postavenia

 a) Uchádzač musí spĺňať podmienku účasti týkajúcu sa osobného postavenia podľa § 32 ods. 1 písm. e) zákona – musí byť oprávnený dodávať tovar, ktorý zodpovedá predmetu zákazky. Uchádzač nemusí predkladať v ponuke doklad o oprávnení dodávať tovar, ktorý zodpovedá predmetu zákazky v súlade s prvou vetou a túto skutočnosť si overí verejný obstarávateľ sám v príslušnom registri, v ktorom je uchádzač zapísaný.

b) Uchádzač nesmie byť vedený v registri osôb so zákazom účasti vo verejnom obstarávaní, ktorý vedie Úrad pre verejné obstarávanie podľa § 183 zákona, túto skutočnosť si overí verejný obstarávateľ sám na webovej stránke Úradu pre verejné obstarávanie. V prípade, že uchádzač je vedený v tomto registri ku dňu predkladania ponúk, nebude jeho ponuka hodnotená.

c) Verejný obstarávateľ nesmie uzavrieť zmluvu s uchádzačom, ktorý nespĺňa podmienky účasti podľa § 32 ods. 1 písm. e) a f) alebo ak u neho existuje dôvod na vylúčenie podľa § 40 ods. 6 písm. f).

d) Doklad o správnej výrobnej praxi, správnej hygienickej praxi: HACCP Systém analýzy rizika a stanovenia kritických kontrolných bodov vo výrobe. Zo zákona o potravinách č. 152/1995 a jeho neskorších noviel, ako aj Potravinového kódexu SR vyplýva povinnosť pre všetkých výrobcov a osoby, ktoré manipulujú alebo uvádzajú potraviny do obehu, vypracovať a zaviesť do praxe Správnu výrobnú prax a systém zabezpečenia kontroly hygieny potravín HACCP. Cieľom je zabezpečiť optimalizáciu výroby potravín, pochutín a nápojov, uspokojenie výživových potrieb ľudského organizmu a minimalizáciu zdravotných rizík.

e) Platné osvedčenie Regionálnej veterinárnej a potravinovej správy SR o hygienickej spôsobilosti dopravného prostriedku na prepravu potravín a surovín v zmysle potravinového kódexu SR alebo platnej legislatívy. V prípade, ak dodávka tovaru sa bude vykonávať na základe zmluvného vzťahu s dopravcom, uchádzač predloží uzavretú zmluvu s dopravcom a potvrdenie hygienickej spôsobilosti na motorové vozidlá, ktoré sú spôsobilé na prepravu predmetu zákazky. Z predložených potvrdení musí byť zrejmé, že prevádzka uchádzača spĺňa všetky príslušné hygienické požiadavky podľa osobitných predpisov na skladovanie, manipuláciu a dopravu potravín živočíšneho pôvodu a ich uvádzanie na trh v Slovenskej republike, resp. uvádzanie na trh a vývoz do členských štátov Európskej únie.

**16. Obsah ponuky uchádzača:**

16.1 Vyplnené a podpísané Identifikačné údaje uchádzača, Príloha č. 1

16.2 Vyplnený a podpísaný Návrh na plnenie kritérií (samotná cenová ponuka), Príloha č. 2

16.3 Vyplnené a podpísané Vyhlásenie uchádzača, Príloha č.3

16.4 Rámcová dohoda, Príloha č. 4

Uchádzač môže predložiť iba jednu ponuku. Uchádzač nemôže byť v tom istom postupe zadávania zákazky členom skupiny dodávateľov, ktorá predkladá ponuku. Verejný obstarávateľ vylúči uchádzača, ktorý je súčasne členom skupiny dodávateľov.

**17. Lehota na predkladanie ponúk**:

do 24.11.2022 do 12:00 hod.

**18. Spôsob predkladania ponúk**

Ponuky budú doručené elektronickou poštou na e-mailovú adresu verejného obstarávateľa: jedalenklasov@gmail.com . Do predmetu správy je treba uviesť „CENOVÁ PONUKA – Čerstvé bravčové a hovädzie mäso a mäsové výrobky“

Predložením ponuky musí byť uchádzačom predložená dokumentácia v rozsahu:

Príloha č. 1 – Identifikačné údaje uchádzača

Príloha č. 2 - Návrh na plnenie kritérií (súťažná ponuka)

Príloha č. 3 – Vyhlásenie uchádzača, podpísané uchádzačom alebo štatutárnym orgánom uchádzača, resp. osobou splnomocnenou na konanie za uchádzača, následne oskenované (scan) a doručené v lehote na predkladanie ponúk na vyššie uvedenú mailovú adresu.

**19. Doplňujúce informácie**

19.1 Verejný obstarávateľ vyhodnotí ponuky z hľadiska splnenia požiadaviek verejného obstarávateľa na predmet zákazky a vylúči ponuky, ktoré nespĺňajú požiadavky na predmet zákazky uvedené v tejto výzve.

19.2 Všetkým uchádzačom, ktorí predložili ponuku v lehote predkladania ponúk, bude zaslané oznámenie o výsledku vyhodnotenia ponúk.

19.3 V prípade, ak úspešný uchádzač odstúpi od svojej ponuky, verejný obstarávateľ môže uzavrieť zmluvu s uchádzačom, ktorý sa umiestnil ako druhý v poradí.

19.4 Všetky výdavky spojené s prípravou a predložením ponuky znáša uchádzač bez finančného nároku voči verejnému obstarávateľovi.

19.5 Verejný obstarávateľ môže zrušiť použitý postup verejného obstarávania z nasledovných dôvodov:

 a) nebude predložená ani jedna ponuka,

b) ani jeden uchádzač nesplní podmienky účasti,

c) ani jedna z predložených ponúk nebude zodpovedať požiadavkám určeným v tejto výzve

d) všetky ponuky uchádzačov budú mať vyššiu cenu ako je predpokladaná hodnota zákazky určená verejným obstarávateľom

e) zmenia sa okolnosti, za ktorých sa toto verejné obstarávanie vyhlásilo

V Klasove, dňa. 14.11.2022 Ing.Katarína Galabová

vedúca ŠJ Klasov

Prílohy:

Príloha č. 1 – Identifikačné údaje uchádzača

Príloha č. 2 – Návrh na plnenie kritérií (cenová ponuka)

Príloha č. 3 – Vyhlásenie uchádzača

Príloha č. 4 – Rámcová zmluva